钦定古今图书集成/明伦汇编/官常典/第276卷 > 谢铎
## 钦定古今图书集成/明伦汇编/官常典/第276卷 > 谢铎

按《明外史》本传：“铎字鸣治，浙江太平人。天顺末进士，
改庶吉士，授编修，预修《英宗实录》。性介特，力学慕古，
讲求经世务。成化九年，校勘《通鉴纲目》，上言：‘《纲目》一
书，帝王龟鉴。陛下命重加考定，必将进讲经筵，为制
治资也。今天下有太平之形，无太平之实，因仍积习，
废实徇名，曰振纲纪，而小人无畏忌；曰励风俗，而缙
绅弃廉耻，饬官司而污暴益甚，恤军民而罢敝益极。
减省有制，而兴作每疲于奔命；蠲免有诏，而征敛每
困于追呼。考察非不举，而幸门日开；简练非不行，而
私挠日众。赏竭府库之财，而有功者不劝；罚穷谳覆
之案，而有罪者不惩。以至修省祈祷之命屡颁，水旱
灾伤之来不绝，禁垣被震，城门示灾。不思竦动旋转，
以大答天人之望，是则诚可忧也。愿陛下以古证今，
兢兢业业，然后可以长治久安，而载籍不为无用矣’。”
帝不能从。时塞上有警，条上备边事宜，请养兵积粟，
收复东胜、河套故疆。又言：“今之边将，无异晚唐债帅，
败则士卒受其殃，捷则权豪蒙其赏。且克侵军饷，办
纳月钱，三军方怨愤填膺，孰肯为国效命者。”语皆切
时弊。秩满，进侍讲，直经筵。遭两丧，服除，以亲不逮养，
遂不起。弘治初，言者交荐，以原官召修《宪宗实录》。三
年擢南京国子祭酒。明年谢病去。家居将十年，荐者
益众。会国子缺祭酒，部议起之。帝素重铎，特擢礼部
右侍郎，管祭酒事。屡辞不许。时章懋为南祭酒，两人
皆人师，诸生交相庆。居五年，引疾归。铎经术湛深，为
文章有体要。两为国子师，严课程，杜请谒，增号舍，修
堂室，扩庙门，置公廨三十馀居。其属诸生贫者赒恤
之，死者请官定制为之殓。家居好周恤族党，自奉则
布衣蔬食。正德五年卒。赠礼部尚书，谥“文肃。”